de Mariana Bechir 8.6.2016

Corpul de control al premierului a început verificările la două noi entități – Departamentul pentru Situații de Urgență din cadrul MAI și Compania Națională pentru Investiții (CNI).

La DSU și structurile din subordine (inspectoratele județene pentru situații de urgență), departament condus de Raed Arafat, ancheta are următoarele obiective:

Verificarea respectării dispozițiilor legale privind organizarea și funcționarea departamentului;

Verificarea îndeplinirii atribuțiilor privind coordonarea la nivel național a activităților de prevenire și gestionare a situațiilor de urgență, asigurarea și coordonarea resurselor umane, materiale, financiare și de altă natură necesare restabilirii stării de normalitate, inclusiv primul ajutor calificat și asistență medicală de urgență în cadrul unităților și compartimentelor de primire a urgențelor (UPU/CPU) până la internarea în spital și a atribuțiilor privind coordonarea operațională a serviciilor de ambulanță și a celor Salvamont, potrivit competențelor legale;

Verificarea îndeplinirii atribuțiilor legale privind monitorizarea activităților operative ale structurilor aflate în coordonare

La CNI, Corpul de control vizează în special investiția “Reabilitarea și extinderea parțială a rețelelor de apă și canalizare din orașul Pucioasa și Fieni, județul Dâmbovița”, dar și “alte aspecte considerate relevante”.

Proiectul de la Pucioasa, cofinanțat din Fondul de Coeziune din cadrul POS Mediu, are o valoarea de peste 25 de milioane de lei fără TVA și trebuia finalizat în ianuarie 2014 dar s-a extins până în noiembrie 2015.

Acum se află în perioada de notificare a defectelor.